b'\n_START_ARTICLE_\nAvgu\xc5\xa1tin Codelli (1685)\n_START_SECTION_\n\xc5\xbdivljenje\n_START_PARAGRAPH_\nRodil se je v Gorici siroma\xc5\xa1nemu zdravniku Avgu\xc5\xa1tinu Codelliju in materi Katarini Cristofolutti. Po stricu Petru Antonu Codelliju iz Ljubljane, ki ni imel otrok, je leta 1727 podedoval zelo veliko premo\xc5\xbeenje: veletrgovino z \xc5\xbeelezom in zemlji\xc5\xa1ko gospostvo Kodeljevo. S tem je postal eden najbogatej\xc5\xa1ih na Kranjskem. V zakonu z grofico Marjano Candido je imel dva otroka, Jo\xc5\xbeefa Antona, ponovnega za\xc4\x8detnika ljubljanske veje Codellijev, in Franca._NEWLINE_Cesar Karel VI. ga je povzdignil v plemi\xc5\xa1ki stan, cesarica Marija Terezija pa ga je leta 1749 povzdignila med dedne nem\xc5\xa1ke barone z naslovom pl. Fahnenfeld._NEWLINE_Pokopan je v nad\xc5\xa1kofijski kapeli v Gorici.\n_START_SECTION_\nDelo\n_START_PARAGRAPH_\nKmalu po tem je skupaj z Michelangelom Zoisom ustanovil trgovsko dru\xc5\xbebo v Ljubljani, na katero je prenesel vso veletrgovino z \xc5\xbeelezom. Dru\xc5\xbeba je trgovala na veliko najve\xc4\x8d z \xc5\xbeelezom in \xc5\xbeeleznino, volno in cenedskim suknom. Svoj dele\xc5\xbe v dru\xc5\xbebi je nato leta 1735 prodal dru\xc5\xbeabniku Zoisu._NEWLINE_Med letoma 1727 in 1749 je bil tudi gospodar gospostev Kodeljevo, Thurnau in Dobrava, ki so se pod njegovim vodstvom mo\xc4\x8dno raz\xc5\xa1irili._NEWLINE_Avgu\xc5\xa1tin Codelli je zaslu\xc5\xbeen tudi za slovensko slovstvo. Denarno je podpiral ljubljanske kapucine, da so lahko izdali zbirko pridig v slovenskem jeziku patra Rogerija Palmarium Empyreum (Zmagovita nebesa). V zahvalo sta njemu posve\xc4\x8deni obe knjigi pridig; prva je iz\xc5\xa1la leta 1731 v Celovcu, druga pa leta 1743 v Ljubljani.'